Зразумела, ёсць і іншы шлях напоўніць замак старадаўнасцю – набыць адпаведныя рэчы на еўрапейскіх аўкцыёнах. Але, як адзначыў на адкрыцці выставы пісьменнік Анатоль Бутэвіч, “аўтэнтыкі столькі не знойдзем, а калі і знойдзем, то не хопіць грошай купіць”. Спадар Бутэвіч нагадаў цікавую дэталь, якую апавяла ў часе мінулагодняга прыезду 92-гадовая пані Эльжбета Радзівіл. Яе бацька, уладальнік Нясвіжскага замка князь Альбрэхт Радзівіл, дужа любіў гданьскую мэблю. Аднак Радзівілы грошы лічыць умелі!.. Князь Альбрэхт купляў у Гданьску адно шыкоўнае крэсла, прывозіў сваім майстрам у Нясвіж – і яны выраблялі яму патрэбную колькасць!.. Вось яна, Радзівілаўская мудрасць! Анатоль Іванавіч выказаў меркаванне, што пакінуць замак (і Мірскі, і Нясвіжскі) зусім без аўтэнтыкі нельга, але паралельны выраб такіх вось высокаякасных копіяў – адзін з магчымых варыянтаў.